**Zharnel Hughes** (s. 13. heinäkuuta 1995 The Valley, Anguilla) on Isoa-Britanniaa edustava anguillalainen pikajuoksija, joka kilpailee pääosin 100 ja 200 metrin juoksuissa. 190 senttimetriä pitkän ja 79 kilogrammaa painavan Hughesin valmentajana toimii Glen Mills.

Hughes selviytyi Ison-Britannian edustajana finaaliin 200 metrillä vuoden 2015 MM-kilpailuissa Pekingissä. Finaalissa hän sijoittui viidenneksi omalla ennätyksellään 20,02. Hän debytoi Timanttiliigassa maaliskuussa 2015 ja voitti kauden 2015 aikana kaksi Timanttiliigan osakilpailua. Lontoon osakilpailun hän voitti omalla ennätyksellään. Hän juoksi Gold Coastin Kansainyhteisön kisoissa 2018 toisen osuuden Englannin kultajoukkueessa 4 × 100 metrin viestissä. Hughes voitti sekä 100 metrin (ajalla 9,95) että 4×100 metrin kultaa Berliinin 2018 EM-kilpailuissa. Viestissä hän juoksi toisen osuuden. Dohan MM-kilpailuissa 2019 hän sijoittui 100 metrillä kuudenneksi ja juoksi toisen osuuden Britannian pikaviestijoukkueessa, joka saavutti hopeaa maan ennätyksellä 37,36. Vuodelle 2021 siirretyissä Tokion olympialaisissa hänet hylättiin 100 metrin loppukilpailussa. Hän juoksi toisen osuuden Britannian sijoittuessa toiseksi 4 × 100 metrin viestissä. Joukkue kuitenkin menetti mitalinsa Chijindu Ujahin annettua kilpailun jälkeen positiivisen dopingnäytteen.

Hughes juoksi Eugenen MM-kilpailuissa 2022 toisen osuuden pronssia saavuttaneessa Britannian 4 × 100 metrin viestijoukkueessa. 100 metrillä hän karsiutui välierissä. Saman vuoden Birminghamin Kansainyhteisön kisoissa hän saavutti 200 metrillä hopeaa ajalla 20,12 ja juoksi toisen osuuden Englannin kultajoukkueessa 4 × 100 metrin viestissä. Münchenin EM-kilpailuissa 2022 Hughes saavutti 200 metrillä kultaa ajalla 20,07 ja 100 metrillä hopeaa ajalla 9,99. Kesällä 2023 Hughes rikkoi sekä 100 metrillä että 200 metrillä Britannian ennätykset juostuaan ajat 9,83 ja 19,73. Molemmat rikotut ennätykset olivat vuodelta 1993, sadalla metrillä Linford Christien 9,87 ja 200 metrillä John Regisin 19,94. Saman vuoden Budapestin MM-kilpailuissa hän saavutti 100 metrillä pronssia ajalla 9,88.

Hughesilla on Ison-Britannian, jolle Anguilla kuuluu, arvokisaedustusoikeus. Hän asuu Jamaikalla ja hänen äitinsä on jamaikalainen. Hughes pitää lisäksi hallussaan Anguillan ennätystä 100 ja 200 metrillä.

Henkilökohtaiset ennätykset
---------------------------

| Laji | Tulos | Paikka | Päivä  |
| --- | --- | --- | --- |
| **100 metrin juoksu** | 9,83 | New York | 24. kesäkuuta 2023 |
| **200 metrin juoksu** | 19,73 | Lontoo | 23. heinäkuuta 2023 |

Lähteet
-------

1. 1 2 3 4 5 6 7  Zharnel Hughes Tilastopaja (vaatii kirjautumisen, maksullinen palvelu).  (englanniksi)
2. ↑  Zharnel Hughes *Olympedia*. Viitattu 23.7.2023. (englanniksi)
3. 1 2 3 4 5 6  Zharnel Hughes Kansainvälinen yleisurheiluliitto.  (englanniksi)
4. ↑  Zharnel Hughes British Athletics. Viitattu 23.7.2023. (englanniksi)
5. ↑  Pikajuoksijan dopingkäry vahvistui – Tokion olympiamitalit vaihtamassa omistajaa *mtvuutiset.fi*.  14.9.2021. Viitattu 31.10.2021.
6. ↑  GB lose medal over Ujah doping violation *BBC Sport*.  18.2.2022. Viitattu 23.3.2022. (englanniksi)
7. ↑  4x100 Metres Relay men – The XXXII Olympic Games (Athletics) (tulokset) *www.worldathletics.org*. Viitattu 23.3.2022.
8. ↑  Huippujuoksu ei yllättänyt Hughesia: On tehty vasta raakaa nopeuskestävyyttä - Lyles nousi tasoihin Boltin kanssa *Yleisurheilu.fi*.  25.6.2023. Viitattu 23.7.2023.
9. ↑  Poole, Harry: Hughes smashes British 200m record in London *BBC Sport*.  23.7.2023. Viitattu 23.7.2023. (englanniksi)
10. ↑  Hyyppä, Emma: Pieneltä karibialaissaarelta ponnistanut Zharnel Hughes jahtaa maailman nopeimman miehen titteliä – apuna Usain Boltin valmentaja *Yle Urheilu*.  25.6.2023. Viitattu 23.7.2023.
11. ↑  Records *Anguilla Amateur Athletics Federation*. Viitattu 30.7.2023. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |